Pasella-aanbieder gee die ja-woord | Maroela Media
Mishka Patel en haar verloofde, Donovan Loesch. (Foto: Facebook/Donovan Loesch)
Die gewilde aanbieder van die SABC 2-joernaalprogram Pasella, Mishka Patel, is verloof.
Patel, wat ook 'n model is, het die nuus op sosiale media gedeel. "Ek het ja gesê," het sy op Instagram geskryf. Sy het 'n foto waar sy haar verloofde, Donovan Loesch, op die wang soen gedeel saam met die inskrywing. Haar verloofring is duidelik sigbaar.
Loesch het ook nie op hom laat wag om die verlowing aan te kondig nie. "Ses jaar later en vandag het sy ja gesê," het hy op Facebook gekoer.
Patel (25), wat ook bekend is as motiveringspreker, het vroeër op Instagram gesê sy verkies om besonderhede oor haar verhouding privaat te hou. "Donovan is die man wat my al vir ses jaar ondersteun," het sy gesê. "Wat my hand vashou deur die beste en die slegste van tye. Die liefde is diep."